HR Službeni list Europske unije C 157/11

Objava zahtjeva u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2018/C 157/07)

Ova je objava temelj za podnošenje prigovora na zahtjev u skladu s člankom 51. Uredbe (EU) br. 1151/2012 Europskog parlamenta i Vijeća (1).

JEDINSTVENI DOKUMENT

„VLEES VAN HET ROOD RAS VAN WEST-VLAANDEREN”

EU br.: PDO-BE-02261 – 11.1.2017.

ZOI ( X ) ZOZP ( )

1. Naziv

„Vlees van het rood ras van West-Vlaanderen”

2. Država članica ili treća zemlja

Belgija

3. Opis poljoprivrednog ili prehrambenog proizvoda

3.1. Vrsta proizvoda

Razred 1.1. Svježe meso (i nusproizvodi klanja)

3.2. Opis proizvoda na koji se odnosi naziv iz točke 1.

Naziv „Vlees van het rood ras van West-Vlaanderen” može se koristiti samo za svježe meso ženki pasmine „Belgian Red” starosti između tri i pol i osam godina, i volova pasmine „Belgian Red” starosti između dvije i tri i pol godine.

Trupovi moraju zadovoljavati sljedeće specifikacije:

— masa: barem 380 kg,

— konformacija: razredi S, E, U, R i O prema klasifikaciji SEUROP,

— prekrivenost masnim tkivom: 2, 3, 4 ili 5.

Meso je izrazito tamnocrvene boje, prošarano svijetlim, tankim linijama masti i sitnozrnate je teksture.

Punog je, intenzivnog okusa, a tanke linije masti daju mu kremastu notu.

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

Količina od 75–100 % vlaknaste krme (trava i krma s travnjaka) koja se daje kravama i volovima pasmine „Belgian Red” proizvodi se unutar zemljopisnog područja, uglavnom na samome gospodarstvu. Stoci se u određenim razdobljima života dodatno daje mali postotak koncentriranog krmiva.

Ljeti stoka pase na pašnjacima, čim i koliko god dugo to vremenske prilike dopuste. U razdoblju od travnja do studenoga to u prosjeku iznosi do sedam mjeseci.

Zimi se krmivo sastoji prvenstveno od krme s lokalnih travnjaka: sjenaže i sijena.

Krma s travnjaka proizvodi se na gospodarstvu, ali ako je potrebno, može se otkupiti krma lokalne proizvodnje proizvedena unutar zemljopisnog područja. Samo je u iznimnim vremenskim uvjetima (suša ili jake oborine) dopušteno otkupiti ograničenu količinu krme iz susjednih područja. Postotak krme koja potječe izvan zemljopisnog područja godišnje iznosi od 30 % do najviše 50 % suhe tvari koju životinje pojedu, ali to ne utječe na posebne karakteristike mesa.

Uz krmu s travnjaka stoci se daje i sljedeće:

— ljeti (samo ako je potrebno): vlaknasta krma lokalne proizvodnje (kao što su kukuruz, pulpa, sladni trop, krumpiri, slama itd.),

— zimi: vlaknasta krma i najviše 0,5 kg koncentriranog krmiva dnevno na 100 kg žive vage.

Navedena dodatna vlaknasta krma proizvodi se prije svega na gospodarstvu, ali ako je potrebno, može je se i otkupiti. Količina od 75–100 % te krme dolazi iz zemljopisnog područja.

Razdoblje tova traje najviše pet mjeseci. Krmi se dodaje najviše 1 kg koncentriranog krmiva dnevno na 100 kg žive vage. Koncentrirano krmivo sadržava žitarice i dopunjeno je, među ostalim, lanenom pogačom proizvedenom prešanjem, stočnom repom, krumpirima itd. Životinje se može toviti u štandovima, gdje mogu biti zavezane ili odvezane, ili na pašnjaku.

3.4. Posebni proizvodni postupci koji se moraju provesti na određenom zemljopisnom području

Telenje, uzgoj, tovljenje i klanje moraju se odvijati unutar zemljopisnog područja.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

—

3.6. Posebna pravila za označivanje proizvoda na koji se odnosi registrirani naziv

Na etiketi mora biti naveden registrirani naziv „Vlees van het rood ras van West-Vlaanderen”.

4. Sažeta definicija zemljopisnog područja

Zemljopisno područje obuhvaća belgijsku pokrajinu Zapadnu Flandriju.

5. Povezanost sa zemljopisnim područjem

Posebnosti zemljopisnog područja

Zapadna Flandrija pogodna je za tradicionalnu poljoprivredu s miješanim poljoprivrednim gospodarstvima. Pokrajina je opisana kako slijedi: „Zapadna Flandrija nizinsko je područje […]. Područje je to povoljne oceanske klime koje se uglavnom sastoji od iznimno bogatih poljoprivrednih zemljišta: iza reda dina nalaze se teška tla poldera. Južna polovina pokrajine sastoji se od plodne pjeskovite ilovače, a pjeskovito tlo nalazi se samo u trokutu između Bruggea, Torhouta i Tielta. Osim na pjeskovitim područjima, poljoprivrednicima u Zapadnoj Flandriji na raspolaganju stoji cijeli niz mogućnosti upravljanja zemljištima i rotacijom usjeva.”

Zahvaljujući blizini Sjevernog mora i karakterističnoj oceanskoj klimi, stočarstvo je u Zapadnoj Flandriji oduvijek zauzimalo važan položaj. Topla Golfska struja Atlantskog oceana ima snažan utjecaj na oceansku klimu. To znači da u Zapadnoj Flandriji ima malo dana koji su vrlo hladni ili vrlo topli. To, kao i činjenica da je to područje s najviše sunčanih sati u Belgiji, pogoduje bogatom rastu trave i krme s travnjaka, koje su najvažniji izvor hrane za stoku pasmine „Belgian Red”. Zbog bogate trave nastaje ukusno meso kremaste note.

Uzgajivači pasmine „Belgian Red” prenose svoje znanje i iskustvo iz naraštaja u naraštaj. Životinje slobodno pasu vani dok god to vrijeme dopušta i hrani ih se prije svega vlaknastom krmom. Nadalje, kolje ih se znatno kasnije nego goveda drugih pasmina koje se uzgaja za proizvodnju mesa. Stočari u Zapadnoj Flandriji vode miješana poljoprivredna gospodarstva koja su usko vezana uz lokalne tradicije, i koja su se prilagodila zemljopisnim i klimatskim uvjetima. Uz stoku se uzgajaju i ratarski usjevi poput pšenice, ječma, šećerne repe, krumpira i kukuruza, koje se tradicionalno koristi kao vlaknastu krmu za stoku pasmine „Belgian Red.”

Posebnosti pasmine

Goveda crvenih pasmina već stotinama godina pasu u Zapadnoj Flandriji i sjevernom dijelu francuske Flandrije. Oko 1770. godine postojao je homogeni centar za uzgoj goveda crvenih pasmina. Toj je pasmini pripadalo 95 % ukupne populacije goveda u predmetnoj regiji.

Nakon što je Belgija 1830. stekla neovisnost, različiti pristupi stočarstvu koje su prihvatile francuske i belgijske vlasti doveli su do podjele unutar pasmine. U Francuskoj je prednost dana muznim kravama, te je razvijena pasmina „rouge des Flandres” ili „casselloise”. U Zapadnoj Flandriji pasmina je zadržala dvojnu namjenu.

Godine 1906. osnovan je regionalni sindikat s ciljem vođenja matične knjige pasmine za cijelu Zapadnu Flandriju. Ta je pasmina na nizozemskom bila poznata kao „rood Vlaams ras”, ali je kasnije preimenovana u „rood ras van West Vlaanderen”, naziv u kojem je istaknuto određeno područje uzgoja, to jest belgijska pokrajina Zapadna Flandrija. Početkom 20. stoljeća pokrajina Zapadna Flandrija odlučila je unutar svojih granica uzgajati samo jednu pasminu.

Sve do 1970-ih i do 80 % goveda u Zapadnoj Flandriji pripadalo je pasmini „Belgian Red”.

Pasmina je očuvana zahvaljujući poljoprivrednicima iz Zapadne Flandrije koji su je svjesno izabrali zbog specifičnih svojstava mesa. Godine 1994. čak se 99,6 % svih goveda pasmine „Belgian Red” nalazilo u Zapadnoj Flandriji. Noviji podatci pokazuju da taj broj još iznosi više od 95 %.

Posebnosti mesa

Karakteristično meso rezultat je kombinacije specifičnih značajki predmetne pasmine i zemljopisnih značajki pokrajine Zapadne Flandrije.

Pasmina „Belgian Red” stoljećima se prilagođava blagoj oceanskoj klimi toga područja i plodovima bogatog tla Zapadne Flandrije. Često se kaže da goveda pasmine „Belgian Red” pretvaraju travu u meso kao ni jedna druga belgijska pasmina. Životinje provode što je više moguće vremena na pašnjacima Zapadne Flandrije, a zimi dobivaju raznoliku vlaknastu krmu lokalne proizvodnje.

Govedina „Vlees van het rood ras van West-Vlaanderen” svojim se punim, bogatim mesnim okusom razlikuje od druge belgijske govedine. Mesni okus prati i kremasta nota koja proizlazi iz prošaranosti tankim linijama masti. Nadalje, meso je iznimno meko i ne gubi na okusu. Meko je zahvaljujući finoj, sitnozrnatoj strukturi. Prekrasne je tamnocrvene boje.

Pasmina, krma lokalne proizvodnje na bazi trave i zrela dob goveda u trenutku klanja osiguravaju specifične značajke govedine „Vlees van het rood ras van West-Vlaanderen”.

Povezanost zemljopisnog područja i specifičnih značajki proizvoda

Povezanost pasmine „Belgian Red” i pokrajine Zapadne Flandrije seže stoljećima u prošlost. Zemljopisno područje u jednakoj mjeri obuhvaća opsežno znanje i iskustvo lokalnih stočara te učinkovito vođenje matične knjige pasmine, kao i specifične klimatske uvjete te uvjete tla.

Na okus mesa pozitivno utječe krma s lokalnih travnjaka, koja čini veliki dio ishrane goveda. Zbog pogodne oceanske klime trava raste cijele godine, što pridonosi znatnom razvoju mišića i nastanku sočnog, sitnozrnatog mesa. Kvaliteta mesa specifična je značajka jer se životinje odmalena na ispaši mogu slobodno kretati i tako izgraditi mišićnu masu. Krave se tele nekoliko puta. Telenje i sisanje omogućuju stvaranje prirodne masnoće u mesu, a upravo ona govedini „Vlees van het rood ras van West-Vlaanderen” daje kremast okus.

Budući da su životinje u trenutku klanja starije, zahvaljujući lokalnoj hrani visoke kvalitete imale su dovoljno vremena za rast i razvijanje mišićne mase. To znači da je meso tog robusnog goveda crvene pasmine meko i ukusno.

I volovi pasmine „Belgian Red” razvijaju mišićnu masu. U konvencionalnom uzgoju mužjaci goveda gotovo nikada ne dobiju priliku doživjeti tu dob. U konvencionalnom uzgoju goveda većina mužjaka ide na klanje u dobi od oko 20 mjeseci. Volove pasmine „Belgian Red” kolje se tek s dvije do tri i pol godine. To omogućuje životinjama da razviju znatnu mišićnu masu, a tako nastaje konačan proizvod koji je mek i prošaran tankim linijama masti. Važna razlika u odnosu na konvencionalne prakse u stočarstvu jest da se pasmini „Belgian Red” u najvećoj mogućoj mjeri omogućava slobodno kretanje te je se hrani krmom s travnjaka i vlaknastom krmom podrijetlom iz Zapadne Flandrije, a ne koncentriranim krmivom i kukuruzom.

Kvaliteta mesa „Vlees van het rood ras van West-Vlaanderen” ogleda se u tome što se ono nalazi na mnogim jelovnicima, kako starijima tako i onim novijima, ali i u gastronomskoj literaturi.

Danas govedina „Vlees van het rood ras van West-Vlaanderen” uživa veliko poštovanje u vrhunskim gastronomskim krugovima u Zapadnoj Flandriji i cijeloj Belgiji, a taj je kvalitetan proizvod tražen i u inozemstvu.

Upućivanje na objavu specifikacije

(članak 6. stavak 1. drugi podstavak ove Uredbe)

http://lv.vlaanderen.be/sites/default/files/attachments/productdossier_vleesvanhetroodrasvanwestvlaanderen.doc

(1) SL L 343, 14.12.2012., str. 1.